勸酒行
作者：張方平
朝代：宋

paragraphs: 眾客醉歸盃席闌，有客不醉坐長嘆。
不醉長嘆客何苦，請以眼前近事觀。
客見南遷丁晉公，擁旄秉軸天禧中。
昔歲羈遊客此宇，窮秋蕭索隨飛蓬。
漸達得意忘舊困，手提國柄矜權雄。
矜權未足俄南竄，青衫白髮窮衰翁。
向者枯榮試回省，何異春宵夢一終。
人事紛紜似飛絮，鐘漏聲中朝復暮。
且脫鸘裘換酒來，與子相從醉鄉去。